### | | | | --- | --- | | | | | --- | | **Byråd** 28. marts 2017 Sagsnr. 710-2016-1556 Dok.nr. 710-2017-80746 Mathias Kristiansen | | 43.                 Nye tilbud til borgere med kronisk sygdom - Åbent

###

|  |  |
| --- | --- |
| Tidl. politisk behandling |  |
| Forventet sagsgang | SS-U, ØK, BY |
| Lovgrundlag |  |

**SAGENS INDHOLD**

Byrådet skal i denne sag tage
stilling til forslag til udmøntning af Sundhedsstyrelsens anbefalinger for
kommunale forebyggelsestilbud til borgere med kronisk sygdom.

Byrådet afsatte 420.000 kr. i budget 2017-20 til nye tilbud
til borgere med kronisk sygdom (U-408). Beløbet er en del af de særlige midler,
der er afsat til ældre- og sundhedsområdet i Regeringens og KL’s aftale om
kommunernes økonomi for 2017.

På baggrund af Sundhedsstyrelsens anbefalinger forventes
flere borgere i [adresse] at modtage et forebyggelsestilbud. Tidligere
var sundhedskurserne begrænset til borgere med bestemte kroniske sygdomme, og
borgerne skulle som udgangspunkt være henvist fra praktiserende læger eller
sygehuse. Undersøgelser på landsplan har vist, at langt fra alle borgere med et
behov bliver henvist fra de praktiserende læger. Flere borgere forventes nu at
blive henvist, da praktiserende læger fremover ikke skal henvise til et bestemt
kommunalt forebyggelsestilbud, men alene til en afklarende samtale hos en sundhedskonsulent.
Lægerne har fortsat mulighed for at henvise til et konkret forebyggelsestilbud
f.eks. rygestopforløb, livsstilsforløb eller alkoholbehandling.

Det tilbud som borgere med kronisk sygdom tilbydes i
Favrskov Kommune er som udgangspunkt i overensstemmelse med de nye
anbefalinger. På baggrund af den afklarende samtale, hvor borgerens behov og
motivation afdækkes, sammensættes et individuelt forløb. Forløbet består af
moduler om f.eks. rygning, kost, sygdomsmestring, smertehåndtering og søvn samt
træningsforløb. Borgere med type 2 diabetes, kræft, hjertesygdom, KOL og
depression deltager i de særlige moduler, der er henvendt til borgere med disse
diagnoser. Som et nyt tilbud foreslås sundhedskurserne udvidet med en
træningsskole.

Undervisningen i træningsskolen vil bl.a. indeholde:

· praktisk afprøvning af forskellige relevante former for fysisk
aktivitet

· teoretisk og praktisk arbejde med personlige mål, motivation og
strategier

· introduktion til ergonomi og hjælpemidler, hvis det er relevant
for deltagerne

· information om tilbud i foreningslivet, f.eks. tilbud i
idrætsforeninger, motionscentre, svømmeklubber m.v.

Træningsskolen vil foregå i kommunens sundhedscentre som holdtilbud
med max. 10 deltagere pr. hold. Undervisningen varetages af fysio- og
ergoterapeuter fra træningsafdelingen og strækker sig over fire gange halvanden
time.

For at imødekomme den forventede øgede tilgang af borgere
udvides sundhedsteamet med et antal timer svarende til en halv
sygeplejerskestilling, så flere borgere kan tilbydes afklarende samtaler.

**VURDERING**

Med udgangspunkt i Sundhedsprofilen ”Hvordan har du det?”
kan man beregne omtrentlige tal for forekomsten af kroniske sygdomme i
kommunen.

Nedenfor fremgår antallet af borgere mellem 25-79 år i
Favrskov Kommune med udvalgte kroniske sygdomme. Nogle borgere har flere
sygdomme og tæller derfor med flere steder.

· 4 % hjerte-kar-sygdomme – svarende til 1.120 borgere

· 5 % sukkersyge – svarende til 1.400 borgere

· 2,5 % kræft – svarende til 700 borgere

· 8 % luftvejssygdomme – svarende til 2.400 borgere

· 28 % muskel-skelet sygdomme – svarende til 8.100 borgere

· 9 % psykiske lidelser – svarende til 2.500 borgere.

I 2016 blev 349 borgere med kronisk sygdom henvist til
Favrskov Kommunes sundhedskurser. Social og Sundhed vurderer, at udvidelsen af
målgruppen og den ændrede praksis omkring henvisning, særligt fra praktiserende
læger, vil betyde en fordobling af antallet af borgere, som vil få et
forebyggelsestilbud.

Sundhedskurserne fokuserer på borgerens aktive indsats og
egenomsorg og på at forebygge, at sygdommen udvikler sig unødigt. Indsatsen
sigter således mod, at borgeren kan leve så godt som muligt med sin sygdom.

**ØKONOMI**

I budget 2016 var der afsat i alt 2,870 mio. kr. til forebyggelsestilbud
til borgere med kronisk sygdom. Med
tilførslen af 420.000 kr. (U-408) er der i budget 2017 afsat godt 3,290 mio.
kr. til området. Indeholdt i dette beløb er der 2,510 mio. kr. til
sundhedsteamet, der står for sundhedskurserne, 630.000 kr. til træningsforløb
og 150.000 kr. til løbende driftsudgifter (fx efteruddannelse, materialer og
kørsel).

De 420.000 kr. anvendes til at tilføre
sundhedsteamet flere timer svarende til en halv stilling (sygeplejerske). Det
resterende beløb anvendes til træningsskolen, hvor ergo- og fysioterapeuter fra
træningsafdelingen skal varetage undervisningen.

**INDSTILLING**

Direktøren for Social og Sundhed indstiller til Byrådet:

1. At
udmøntning af U-408 på 420.000 kr. sker ved:

· Udvidelse af sundhedsteamet.

· Oprettelse af træningsskolen.

**BESLUTNING**

***Social- og Sundhedsudvalget, 7. marts 2017:***

Fraværende:Ingen

Indstilles godkendt.

***Økonomiudvalget, 22. marts 2017:***

Fraværende:Joachim Steffensen

Indstilles godkendt.